b"\n_START_ARTICLE_\nFrancesco Guccini\n_START_SECTION_\n\xc5\xbdivljenjepis\n_START_PARAGRAPH_\nFrancesco Guccini je rojen v Modeni, natan\xc4\x8dneje v Ulici Domenico Cucchiari 22, 14. junija leta 1940, \xc5\xa1tiri dni po pri\xc4\x8detku 2. svetovne vojne. Prav 10. junija leta 1940 je Italija napovedala vojno Franciji in Zdru\xc5\xbeenem kraljestvu. Tako se je Feruccio Guccini, o\xc4\x8de bodo\xc4\x8dega poeta in kantavtorja, moral odpraviti na fronto. Francesco se je skupaj z matero Ester Prandi, preselil na varno k babci in dedku, ki sta \xc5\xbeivela v P\xc3\xa1vani, majhni vasici v Pistojskih apeninih._NEWLINE_Pet let kasneje, leta 1945, se Francesco skupaj z matero in o\xc4\x8detom, ki se je agusta tistega leta vrnil iz fronte, ponovno vrne v njegov rojstni kraj, Modeno. Tam uspe\xc5\xa1no zaklju\xc4\x8di osnovno in srednjo \xc5\xa1olo. Nekje leta 1957 spozna Alfia Cantarellija, kasneje bobnarja pri skupini Equipe 84, ki si \xc5\xbeeli ustanoviti skupino, manjkajo\xc4\x8d \xc4\x8dlena sta le \xc5\xa1e kitarist in pevec. Tako je na svoj ra\xc4\x8dun pri\xc5\xa1el Francesco Guccini, ki se je pred tem nau\xc4\x8dil igrati kitaro. Nastal je bend imenovan Marinos, kasneje so se preimenovali v Gatti. Igrali so predvsem prirejene rock uspe\xc5\xa1nice tistih \xc4\x8dasov._NEWLINE_Leta 1961 se Francesco z dru\xc5\xbeino preseli v Bologno, kjer \xc5\xbeivi \xc5\xa1e danes. Prav tistega leta napi\xc5\xa1e svojo prvo pesem\xc2\xa0\xc2\xbbL'antisociale\xc2\xab._NEWLINE_Leta 1962 se, po neuspe\xc5\xa1nem prvem spopadu s fakulteto, odpravi na obvezno voja\xc5\xa1ko slu\xc5\xbeenje kjer spozna svet poezije Jorgea Luisa Borgesa in Umberta Eca. Po vrnitvi iz voja\xc5\xa1kega slu\xc5\xbeenja se pridru\xc5\xbei neki glasbeni skupini in med tem ponovno obiskuje fakulteto, ki pa je ne zaklju\xc4\x8di._NEWLINE_V \xc5\xa1estdesetih letih pi\xc5\xa1e pesmi za novo nastale skupine: Equipe 84 in I Nomadi. Najbolj popularne so\xc2\xa0\xc2\xbbAuschwitz\xc2\xab\xc2\xa0in\xc2\xa0\xc2\xbbDio \xc3\xa8 morto\xc2\xab\xc2\xa0(v slovenskem prevodu:\xc2\xa0\xc2\xbbBog je mrtev\xc2\xab). Slednja do\xc5\xbeivi cenzuro na nacionalnem radiju, med tem ko jo Radio Vaticana, za\xc4\x8duda brez zadr\xc5\xbekov, predvaja."